חיים שמואל קהימקר

חיים שמואל קהימקר (1830 – 9 באוקטובר 1908), היסטוריון, מורה, פילנתרופ ופובליציסט בן לקהילת "בני-ישראל" בהודו.

קהימקר היה דמות מרכזית בפרסום הקהילה לעולם ולקהילות היהודיות השונות הנמצאות בו. הוא הקים את אחד מבתי הספר לעברית הראשונים בהודו, וכן מספר עיתונים הקשורים ליהדות ולמסורות ישראל.

ביוגרפיה 
חיים שמואל קהימקר נולד ב-1830 בכפר אליבג, כ-25 מייל דרום מזרחית למומבאי, אביו שמואל יעקוב קהימקר היה מפקח מטעם בתי הספר של המיסיון האמריקאי בהודו, והיה מורהו הפרטי של בנו חיים בתחילת חייו ולימד אותו עברית, מראטהי ואנגלית. אפשר להתחקות אחר משפחתו עד לסביבות המאה ה-17 לאדם בשם אהרון (ארונג'י) שגר בכפר קהים ממנו נגזר שם משפחתו או לחלופין שם הכפר נגזר משם משפחתו כמקובל בשמות המשפחה בעדתו. נכדו של אהרון, יוסף (איסופג'י) עבר לכפר ראמסאג' ולאחר מכן לאליבג שם נולד נינו חיים.

בשנת 1852 הקים את ארגון "החברה הנדיבה של הבני-ישראל", במטרה לקדם חינוך והשכלה גבוהה בקרב בנות ובני הקהילה, בתי הספר שנוהלו על ידי הארגון אף סיפקו קורת גג ליתומי הקהילה, בשנת 1868 פרש מהנהלת הארגון אך המשיך לתמוך בו.
בשנת 1875 הקים את "בית הספר הישראלי" במומבאי באזור קדאק.

בשנת 1876 הוא שלח יחד עם בן אחר של קהילת בני ישראל, בשם אברהם דניאל, דיווח על תולדות בני ישראל ללונדון. בשנת 1886 הוא תואר בהצפירה כראש חברת "גומלי חסדים" "איש נודע לשם במעשי צדקותיו". בשנת 1890 הוא עמד בראש ועד למען בתי הספר היהודיים בהודו. במסגרת תפקידו הוא שלח ליהודים בארצות שונות בקשות לתרומות לחיזוק בתי הספר וצירף אליהם ספר בן 38 עמודים על תולדות עדת בני ישראל בהודו. 

בתאריך 5.9.1888 הקים את בית הכנסת "עץ החיים" במומבאי אשר קיים ופעיל גם היום.

ספרו של קהימקר אשר פורסם באנגלית 29 שנים לאחר פטירתו, היווה את הספר המלא הראשון על קהילת בני ישראל בשפה זרה, עליו התבססו רוב הספרים העוסקים בהיסטורית העדה ב-100 השנים הבאות. כתיבת הטיוטה נסתיימה ב-1897, גרסה בשפת המרטהי יצאה בשנת 1927 ע"י הוצאת פראקש ההודית ומשפחתו של קהימקר. בשנת 1936 קיבל הדוקטור הציוני עמנואל אולסבנגר את הספר על ידי צאצאיו של קהימקר בעת ביקורו בהודו מטעם קרן היסוד והוא הוציאו לאור ב-1937 בארץ ישראל המנדטורית בתרומה של יהודים מדרום אפריקה.

קהימקר נפטר בתאריך 9.10.1908 ונקבר אחר כבוד בבית העלמין היהודי מזגאו שבבומביי.

משפחתו 
קהימקר התחתן עם מילקה (מלכה) סולומון ג'יראד (ג'ירדקר קאזי), וממנה נולדו לו 8 ילדים. רבים מצאצאיו חיים כיום בישראל וקנדה.
חלקם הגדול עסק ברפואה, ספרות וקהילה.

בין צאצאיו הרבים נמנים הסופר הישראלי, יליד הודו ההיסטוריון ניסים מוזס (טלקר).

לקריאה נוספת 

 ניסים מוזס, הבני ישראל מהודו-מורשת ומנהגים, מרכז מורשת יהדות הודו, 2015
 אליעז ראובן-דנדקר, הג'מאט-א.נשים מעוררי השראה מקהילת הבני ישראל מהודו, הוצאת קמודן מוכאדם, 2020
 ההיסטוריה של "בני ישראל" שבהודו, הוצאת איגוד החזנים של בני ישראל - עולי הודו, ירושלים ה'תשפ"ד

קישורים חיצוניים

 חיים שמואל קהימקר באתר Congregation BINA (באנגלית)

הערות שוליים

נדבנים יהודים הודים
סופרים יהודים הודים
חוקרי תולדות עם ישראל